มื้อกลางวันก็ต้องขอหาอะไรอร่อยๆทานซะหน่อย ในระหว่างที่กำลังคิดว่าจะทานอะไรดี ก็เหลือบมาเห็นป้ายลดราคาอาหาร 20% อยู่หน้าร้านค่ะ (ลดเนื่องจากเพิ่งย้ายร้านใหม่) ก็เลยถูกดูดเข้ามาในร้าน 55
ร้านนี้ตกแต่งแบบใหม่ค่ะ จากแต่ก่อนที่จะมืดๆดูเก่าๆ ตอนนี้ก็ตกแต่งด้วยโต๊ะลายหิน และก็เปิดไฟสว่างๆ ดูสวยงามน่านั่งขึ้นค่ะ ส่วนที่นั่งก็เพิ่มขึ้น ทำให้รองรับลูกค้าได้มากขึ้นอีกด้วย
อาหาร: อาหารในเมนูก็ยังเหมือนเดิมค่ะ มีก๋วยเตี๋ยว ขนมจีน ข้าวจานเดี่ยว ของทานเล่น หรือขนมหวานก็มีค่ะ แต่ในวันนี้ได้สั่งก๋วยเตี๋ยวต้มยำบางกอกมาทาน และปีกไก่รมควันสุดอร่อยค่ะ 
แต่ก่อนที่จะทานอาหารกัน ทางร้านก็จะมีบาร์ผักสดบริการให้ฟรีค่ะ ผักก็จะมีหลากหลายชนิดเลยค่ะ เช่นถั่วงอก (มีทั้งสดและลวกแล้ว), ใบโหระพา, ผักดอง, ถั่วฝักยาว เป็นต้น สามารถตักได้ตามใจชอบกันเลยค่ะ
ก๋วยเตี๋ยวต้มยำบางกอก: ราคา 69 บาท เสริฟพร้อมแคบหมูจานเล็ก ก๋วยเตี๋ยวรสชาติแซบดีค่ะ ออกเผ็ดและหวาน ไม่เปรี้ยวแต่หอมถั่วลิสงค่ะ หากใครไม่ชอบทานเผ็ดเท่าไร ก็ควรจะบอกพนักงานเอาเป็นเผ็ดน้อยนะคะ ไม่งั้นได้เผ็ดขี้มูกไหลแน่ๆ >< เมนูนี้เป็นเมนูประจำของมินนี่เลยค่ะ แต่ข้อเสีย1อย่างของก๋วยเตี๋ยวร้านนี้คือไม่ค่อยร้อนค่ะ ไม่รู้ว่าทำไมเหมือนกัน มาทีไรก๋วยเตี๋ยวก็มาแบบอุ่นๆทุกรอบ ต้องให้พนักงานช่วยไปอุ่นใหม่ตลอดเลยค่ะ เรื่องนี้ต้องแก้ไขค่ะ
ปีกไก่รมควัน: ราคา 95 บาท เมนูนี้ขอแนะนำเลยจริงๆ มาทีไรสั่งทุกรอบ เพราะมันอร่อยมากๆเลยค่ะ ปีกไก่เนื้อนุ่มๆฉ่ำๆ หนังกรอบ หอมกลิ่นรมควันมากๆ ทานแล้วหยุดไม่ได้ค่ะ ติดใจเลยค่ะ ห้ามพลาดเลยทีเดียว
ส่วนราคาวันนี้ถือว่าไม่แพงเลยค่ะ เพราะว่ามีลด20%ด้วย เทียบกับอาหารแล้วก็ยังถือว่าใช้ได้ค่ะ
สรุปแล้วร้านนี้ตกแต่งใหม่แล้วก็ดูดีขึ้นค่ะ อาหารรสชาติก็อร่อย แต่มีข้อเสียบ้างเล็กๆน้อยๆ แต่รู้สึกพอใจมากขึ้นกว่าแต่ก่อนที่ทานมาค่ะ หากใครอยากทานอาหารไทยๆจำพวกขนมจีนหรือก๋วยเตี๋ยว ก็ลองชิมร้านนี้ดูกันนะคะ ^^


